मिगी लग्गा जे कुतै में कोई सुखना ते नेईं दिक्खा करदा। एह् दौरे, पौड़ियें च डिग्गना, बेहोश होना, बगैरा-बगैरा, कुतै इक्कै सुखने दा हिस्सा ते नेईं हैन? कदें-कदें सुखने च इं’यां गै होंदा ऐ जे तुस चांह्दे होई बी जिसम दी कोई हरकत नेईं करी सकदे। इस ख्याला कन्नै मेरा किश हौंसला फिरेआ। में अपनी पूरी इच्छा-शक्ति कन्नै सुखने चा जागने दी कोशश कीती। मेरे इं’यां करदे गै घूं-घूं दी बाज फ्ही तेज होन लगी ते हल्की-हल्की गरज ते सीह्टी दी कूंक शुरू होई गेई। में घाबरियै जागने दा जतन बन्द करी दित्ता।। इं’यां करदे गै गरज ते सीटी दा शोर घटन लगा ते फ्ही बन्द होई गेआ। फ्ही घूं-घूं दी बाज बी बन्द होई गेई।